《再用韵》
宋代·许及之

正士如正色，耻与俗竞妍。老成信迟钝，阿婆曾少年。

斯人寄閒信，宇宙岂赘骈。向来驰天壤，谁者相愚贤。

我欲从之游，每恨不得前。兹行本尸祝，代庖误当筵。

高轩既枉过，妙语亦盈编。受施不知报，力疾可复牵。

风雪久为虐，江湖长蛟涎。天岂困男儿，信阙东南堧。

惟有皎洁姿，不受寒暑煎。勉子加餐饭，行行盍仔肩。

时哉有通塞，道岂随变迁。愿将钓竿手，一为公执鞭。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。